Hvalskipum fleytt upp í fjöru í Hvalfirði Hvalskipunum Hval 5 og Hval 6 hefur verið búin lega í fjörunni skammt frá Hvalstöðinni í Hvalfirði . Skipunum var síðastliðið þriðjudagskvöld fleytt á flóðinu upp í fjöruna , með talsverðum tilfæringum . Meðal annars voru öflugar beltagröfur frá Jónasi Guðmundssyni á Bjarteyjarsandi notaðar til verksins . Skipin sem til fjölda ár höfðu legið við bryggju í Reykjavík voru viku áður dregin af dráttarbátnum Magna frá Reykjavík til Hvalfjarðar . Áður en þeim var fleytt frá bryggju í Hvalfirði var búið að moka upp úr fjörunni í legu fyrir þau , en sem kunnugt er var þessum hvalskipum sökkt af Grænfriðungum í Reykjavíkurhöfn fyrir um aldarfjórðungi . Gunnlaugur Fjólar Gunnlaugsson verkstjóri í Hvalstöðinni sagði að vel hafi gengið að fleyta skipunum í leguna í fjörunni . “ Þarna verða þau geymd þar til við gerum þau upp með tíð og tíma . Það verður áreiðanlega tilefni til að ráðast í það verk þegar þar að kemur , ” sagði Gunnlaugur .